ESTCube-1, kuupsatelliit mõõtmetega 10 x 10 x 10 cm ja kaaluga veidi üle 1 kg on esimene Eesti satelliit ning see on ehitatud Tartu Ülikooli (koordinaator), Eesti Lennuakadeemia, Tallinna Tehnikaülikooli ja Eesti Maaülikooli tudengite poolt. Satelliidi last on arendatud koostöös Soome Meteoroloogiainstituudi ja Saksa Kosmoseagentuuriga. Satelliidi peamine eesmärk orbiidil on testida uudse kosmoselaeva mootori - elektrilise päikesepurje - tööpõhimõtet. Elektriline päikesepuri võimaldab inimkonnal päikesesüsteemi siseselt oma transpordivõimekust revolutsiooniliselt avardada. Lisaks on meie kaugemaks eesmärgiks Eesti kosmose- ja kõrgtehnoloogilise tööstuse arendamine, koolitades eksperte ja levitades teadmisi kosmosetehnoloogia vallas. Samuti loodame, et satelliidi projekt omab märkimisväärset rolli avalikkuse harimisel ja inspireerimisel ning toob kosmoseteaduse avalikkusele lähemale.